Document ID: 32013R0438

KOMISJONI MÄÄRUS (EL) nr 438/2013,
13. mai 2013,
millega muudetakse ja parandatakse Euroopa Parlamendi ja nõukogu määruse (EÜ) nr 1333/2008 II lisa seoses teatavate toidu lisaainete kasutamisega
(EMPs kohaldatav tekst)
EUROOPA KOMISJON
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eelkõige selle artikli 10 lõiget 3,
ning arvestades järgmist:
(1)
Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
(2)
Kõnealust loetelu võib ajakohastada kooskõlas Euroopa Parlamendi ja nõukogu 16. detsembri 2008. aasta määruse (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) (2) artikli 3 lõikega 1, kas komisjoni algatusel või vastava taotluse saamisel.
(3)
Toidu lisaaineid käsitlev liidu loetelu kehtestati selliste toidu lisaainete alusel, mida on lubatud toidus kasutada kooskõlas Euroopa Parlamendi ja nõukogu 30. juuni 1994. aasta direktiiviga 94/35/EÜ (toiduainetes kasutatavate magusainete kohta), (3) Euroopa Parlamendi ja nõukogu 30. juuni 1994. aasta direktiiviga 94/36/EÜ (toiduainetes kasutatavate värvainete kohta) (4) ja Euroopa Parlamendi ja nõukogu 20. veebruari 1995. aasta direktiiviga 95/2/EÜ (toiduainetes kasutatavate lisaainete (välja arvatud värv- ja magusainete) kohta), (5) ning pärast seda kui vaadati läbi nende vastavus määruse (EÜ) nr 1333/2008 artiklitele 6, 7 ja 8. Määruse (EÜ) nr 1333/2008 II lisas sätestatud loetelus on toidu lisaained loetletud nende toidugruppide alusel, millele neid võib lisada.
(4)
Raskuste tõttu, mis tulid ette toidu lisaainete ülekandmisel määruse (EÜ) nr 1333/2008 II lisas sätestatud uude gruppidesse jaotamise süsteemi, tekkis teatavaid vigu ja need tuleks parandada. Eelkõige tuleks piirata antioksüdantide kasutamist kooritud, tükeldatud ja hakitud marjade, puu- ja köögiviljade puhul ainult müügipakendis jahutatud tarbimisvalmis töötlemata puu- ja köögiviljadele. Sorbiinhappe ja sorbaatide, bensoehappe ja bensoaatide ning p-hüdroksübensoaatide (E 200-219) kasutamist tuleks jätkuvalt lubada kuumtöödeldud lihatoodete puhul ning natamütsiini (E 235) kasutamist tuleks jätkuvalt lubada kuumtöödeldud vinnutatud kuivsoolatud vorstide puhul. Töödeldud kala ja kalatoodete, sealhulgas molluskite ja vähilaadsete puhul tuleks kehtestada kurkumiini (E 100) piirnormid, mis vastavad direktiivis 94/36/EÜ kindlaksmääratud normidele. Ränidioksiidi - silikaatide (E 551-559) piirnormide asemel tuleks kasutada põhimõtet quantum satis, nagu see on määratletud direktiivis 95/2/EÜ ning ränidioksiidi - silikaatide (E 551-553) puhul tuleks kasutada piirnorme, mis on kindlaks määratud komisjoni 3. mai 2012. aasta määruses (EL) nr 380/2012, millega muudetakse Euroopa Parlamendi ja nõukogu määruse (EÜ) nr 1333/2008 II lisa toidus kasutada lubatud alumiiniumi sisaldavate lisaainete kasutustingimuste ja -tasemete osas (6).
(5)
Teatavate toidugruppide puhul on vaja selgitada toidu lisaainete kasutamist. Toidugrupis 13.1.4 „Muud väikelastetoidud” tuleks sätestada toidu lisaainete E 332 „Kaaliumtsitraadid” ja E 338 „Fosforhape” kasutustingimused. Toidugrupis 14.2.6 „Alkohoolsed joogid, nagu määratletud määruses (EÜ) nr 110/2008” ei tohiks lubada toiduvärvide kasutamist Geistis, mis on määratletud Euroopa Parlamendi ja nõukogu 15. jaanuari 2008. aasta määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) (7) II lisa punktis 17. Toiduvärvide kinoliinkollane (E 104), päikeseloojangukollane FCF/punakaskollane S (E 110), erepunane 4R, košenillpunane A (E 124) kasutamist teatavates piiritusjookides tuleks taaslubada, kuna nende kasutamine ei ohusta lapsi. Tuleks selgitada, et karamelle (E 150a-d) võib kasutada kõigi toidugruppi 14.2.7.1 „Aromatiseeritud veinid” kuuluvate toodete puhul.
(6)
Seetõttu tuleks toidu lisaaineid käsitlevat liidu loetelu parandada, selgitada ja täiendada, et hõlmata kõik lubatud kasutusalad, mis vastavad määruse (EÜ) nr 1333/2008 artiklite 6, 7 ja 8 nõuetele.
(7)
Vastavalt määruse (EÜ) nr 1331/2008 artikli 3 lõikele 2 peab komisjon selleks, et ajakohastada toidu lisaaineid käsitlevat liidu loetelu, mis on sätestatud määruse (EÜ) nr 1333/2008 II lisas sätestatud, küsima Euroopa Toiduohutusametilt (edaspidi „toiduohutusamet”) arvamust, välja arvatud juhul, kui kõnealune ajakohastamine ei mõjuta inimeste tervist. Kuna liidu loetelu muudetakse selleks, et hõlmata kasutusalad, mis on juba lubatud direktiiviga 94/35/EÜ, direktiiviga 94/36/EÜ ja direktiiviga 95/2/EÜ, siis on kõnealuse loetelu ajakohastamine selline, mis ei mõjuta inimeste tervist. Seetõttu ei ole vaja küsida toiduohutusametilt arvamust.
(8)
Seetõttu tuleks määruse (EÜ) nr 1333/2008 II lisa vastavalt muuta ja parandada.
(9)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav liikmesriikides.
Brüssel, 13. mai 2013

Labels: 0
3
17